**VERSIÓ 23.10.23**

**Caminar junts per evangelitzar enmig de la nostra societat (2023-2026)**

**Introducció**

Benvolguts i benvolgudes,

En els inicis d’un nou curs pastoral m’adreço a tots vosaltres, preveres, diaques, religiosos i laics, per presentar-vos les orientacions pastorals que haurien d’impulsar el nostre treball en els propers anys.

Us proposo aquestes orientacions distribuïdes en tres blocs:

* En primer lloc *Caminar junts*, és a dir, reflexionar i revisar junts les estructures actuals, l’organització pastoral i les actituds a millorar per viure una veritable fraternitat com la família dels fills de Déu que som.
* En segon lloc *Evangelitzar*, que és la gran missió que el Senyor ens ha encomanat: “Aneu a tots els pobles i feu-los deixebles meus, batejant-los en el nom del Pare i del Fill i de l’Esperit Sant, i ensenyant-los a guardar tot allò que us he manat” (Mt 28, 19- 20).
* I en tercer lloc *En la nostra societat*, perquè és aquí, en l’espai i el temps en el que vivim on els cristians som enviats a viure la nostra vida de fe, esperança i caritat, i a compartir-la amb els altres germans nostres, especialment els que no coneixen Jesucrist i el seu amor.

La meva proposta és que aquestes orientacions estiguin presents i impulsin la nostra missió com a cristians i els projectes i les accions que es portin a terme a través de les parròquies i arxiprestats, dels consells diocesans, les delegacions, els moviments, la vida consagrada i les institucions eclesials de la diòcesi. Un treball que hem de dur a terme amb la implicació de tots, preveres, diaques, religiosos i laics. Tots formen l’únic cos de Crist, com diu Sant Pau i és, per tant, tasca i respondabolitat de tots.

Us acompanya la meva benedicció i pregària

+ Salvador Cristau i Coll

 Bisbe de Terrassa

1. **Caminar junts**

Caminar junts és en primer lloc agrair a Déu que ens hagi escollit per ser els seus deixebles i seguidors, i que ens hagi posat així, junts, com a família i comunitat seva. Vol dir també reafirmar la nostra identitat i el nostre sentit de pertinença a la família de l’Església. Cadascú de nosaltres en el baptisme hem rebut el do de la vida de fills de Déu i la crida a l’apostolat i a la santedat. Això ens fa sentir-nos membres de l’Església i ens capacita per participar de la seva missió, segons la seva voluntat.

En aquest camí desenvolupem la vocació a la qual hem estat cridats i a la que hem donat resposta lliurement al Senyor: en el matrimoni i la vida de família, fermentant els ambients en el món com a laics, des del ministeri ordenat, a través dels consells evangèlics com a religiosos.

En aquest camí que fem com a fills de Déu el centre ha de ser la vivència de l’amor de Déu i als germans, fonamentats en la presència del Senyor en el sagrament de l’Eucaristia, en la celebració del seu Misteri Pasqual, i en la Paraula Déu, llum per al nostre caminar.

I ho fem caminant junts, mai sols, compartint la fe que hem rebut en les parròquies, expressió i concreció privilegiada de l’Església, i també a través dels moviments, la vida consagrada i les altres institucions eclesials diocesanes. Vull remarcar la importància de la família com església domèstica, on es transmeten la fe, els sentiments i els valors de la vida cristiana.

* És per això que us proposo algunes orientacions que considero necessàries per aquests propers anys:
1. Fomentar la fraternitat i el sentit de pertinença a l’Església diocesana entre els preveres, els diaques, els religiosos i els laics. Això vol dir que ens hem de conèixer més i millor entre les persones i els grups, dins la pròpia parròquia i a nivell arxiprestal, en els moviments i en el conjunt de la diòcesi. Ens caldrà repensar especialment què ha de significar i com s’ha de dur a terme la col·laboració i el treball arxiprestal en el futur.
2. Cuidar les celebracions litúrgiques per tal que puguin ser veritable aliment, força i llum per als fidels i les comunitats cristianes, especialment l’Eucaristia dominical a cada parròquia i comunitat. Això comporta revisar l’acolliment a les celebracions, el clima de pregària, la participació, la qualitat dels signes, la música, la homilia, etc., i també l’acolliment dels vinguts de fora. Hem de fomentar que hi hagin espais de pregària i d’adoració al Santíssim, així com la pregària de la Litúrgia de les Hores i el res del Sant Rosari.
3. Revisar i reestructurar els serveis i activitats de les parròquies i arxiprestats segons la instrucció *“La conversió pastoral de la comunitat parroquial al servei de la missió evangelitzadora de l’Església*” (2020), així com els documents *“Directori de la parròquia” i “Directori de l’arxiprestat”* com a eines per aquest caminar junts. En cada arxiprestat s’ha de tenir l’atenció i els serveis a tots els cristians, encara que no es pugui fer tot a totes les parròquies.

Una dimensió important de la pastoral que els preveres hem de dur a terme és escoltar i acompanyar les persones, implicant laics en la gestió de tasques que els hi són pròpies per la seva competència, pero sobre tot pel baptisme que han rebut. Hem d’anar pensant també, i hem de començar a treballar- ho, en una nova organització del territori, de cara a un futur no llunyà, atesa la realitat present. En aquest plantejament haurem de tenir en compte els passos que es van donant i els que ja s’han donat en altres diòcesis properes i en altres de més llunyanes.

1. Acollir les orientacions que vagin sorgint del Sínode de Bisbes “*Per una Església sinodal: Comunió, participació i missió”*. Consolidar les estructures de sinodalitat a la diòcesi, especialment els consells pastorals a cada parròquia, procurant la participació i representació de tots, des de la pluralitat existent, i valorant la presència de les dones i la participació dels joves. Us demano plantejar-vos l’actualització aquests Consells on sigui necessari, i que es creïn on no existeixen encara.

Hem de tenir present també en aquest treball el compromís ecumènic. En aquest sentit hauríem de procurar trobar sinèrgies i possibilitar col·laboracions ens molts aspectes que compartim a més de la fe en Jesucrist, aspectes com són el valor i la defensa de la vida la dignitat de la persona humana i la lluita contra la secularització que ens afecta a tots.

1. La celebració de l’Any de la Pregària que el papa Francesc ha declarat per l’any 2024 com a preparació del jubileu de l’any 2025. Ha de ser motiu per treballar i aprofundir en la importància i centralitat de pregària en la vida de cada un de nosaltres i de les nostres comunitats. La formació en la pregària en les seves diverses modalitats ha de ser present a les parròquies, comunitats religioses, moviments, escoles i altres entitats de l’ Església.
2. La celebració del vintè aniversari de la creació de la diòcesi l’any 2024, ha de ser ocasió, sobre tot, de donar gràcies a Déu i de saber descobrir la presència de l’Esperit Sant en el que ha suposat l’existència de la nostra diòcesi i, a la vegada, ens ha d’ajudar a enfortir el sentit diocesà com a poble de Déu. D’altra banda tenim la celebració del Jubileu universal de la redempció de l’any 2025, que tindrà com a lema *Pelegrins de l’esperança*. Com a preparació  *e*l papa Francesc ens proposa tornar a l’estudi dels documents del Concili Vaticà II i dedicar l’any vinent, 2024, a la pregària. Amb motiu d’aquests esdeveniments convindria que s’organitzin actes a nivell diocesà, i també a nivell parroquial, arxiprestal, de comunitats i de moviments i institucions diocesanes.
3. **Evangelitzar**

Els darrers pontífexs i el mateix Papa Francesc han dedicat gran part del seu Magisteri a aquesta dimensió essencial de l’Església. Sant Pau VI, en l’exhortació *Evangelii nuntiandi*, l’any 1975, afirmava que “evangelitzar significa per l’Església portar la Bona Nova a tots els ambients de la humanitat, i amb seu influx transformar des de dins i renovar la humanitat” (núm. 18).

Sant Joan Pau II, encunyà el terme nova evangelització. Fou ell que demanà que aquesta nova evangelització comportés també nous mètodes, nou impuls i nou ardor. I, a l’inici del tercer mil·lenni, en l’exhortació *Novo millenio ineunte,* l’any 2000, ens recordà que “la crida a la missió, en aquests inicis del tercer mil·lenni, ha d’estar sota la perspectiva de la crida a la santedat, que és element essencial en l’espiritualitat missionera”.

El papa Benet XVI afirmà en una homilia l’any 2011 que “l’evangelització, per ser eficaç, necessita la força de l’Esperit Sant, que animi l’anunci i infongui en qui ho fa la plena convicció de la que parlen els apòstols”.

Per últim, el papa Francesc ha dedicat gran part de la seva exhortació *Evangelii gaudium,* de l’any 2013, a aquesta missió, tot convidant a una transformació missionera de l’Església a través de la conversió personal i també pastoral, i poder ser així una església en sortida.

Ens cal un canvi de mentalitat i posar-nos, doncs, en actitud missionera, amb un esperit i un cor missioners. En la situació actual del món l’Església, tots nosaltres hem d’assumir una espiritualitat missionera per dur a terme la missió del Senyor.

* A partir d’aquestes consideracions, us proposo en aquest aspecte uns projectes per aquests propers anys:
1. Necessitem laics, preveres i diaques ben formats per tal d’esdevenir veritables deixebles missioners. En aquesta formació és important aprofundir en la Paraula de Déu, creant grups de formació bíblica, en el Magisteri i en temes d’actualitat a les parròquies, i organitzant cursos de lideratge i de renovació sacerdotal i pastoral.
2. Us animo a crear equips d’animació evangelitzadora a les parròquies i arxiprestats que ajudin a prendre consciència de la urgència evangelitzadora i a trobar instruments i eines adients per a la situació actual. Fomentar la creació d’espais per compartir experiències i promoure propostes evangelitzadores.
3. Per això, també a les reunions parroquials i d’arxiprestat hauríem de posar en comú les nostres dificultats per a l’evangelització, i els diversos mètodes o activitats que tenim, i experiències positives que coneguem. Aquest compartir ens pot ajudar molt a tots.
4. **En la nostra societat**

La finalitat d’aquesta missió evangelitzadora de tota l’Església és arribar a les persones concretes, persones que viuen, que vivim, enmig d’una societat determinada, per tal que puguin conèixer l’amor de Déu, l’amor que Ell els té, i fer una experiència d’encontre personal amb Jesucrist.

Una societat que és en la que nosaltres també vivim i en formem part, i a la qual el Senyor ens envia a anunciar el Regne de Déu. Una societat que forma part del món que Déu estima (Jn 3, 16) i en la que els cristians pot ser serem una minoria sí, però que hauria de ser una minoria creativa, com recordava el papa Benet XVI, i en la qual hem de ser sal i llum,

En aquesta societat l’Església ha d’aportar el sentit de la vida i la transcendència, de la proximitat d’un Déu que és amor i misericòrdia i que es preocupa dels seus fills.Ha de ser portadora, a la vegada, del valor de tota vida humana i de la família com a pilar i fonament de la societat. I ho hem de saber transmetre també als infants i joves perquè puguin créixer en els autèntics valors i virtuts que els capacitaran per ser uns bons cristians i bons ciutadans.

Per això veiem la necessitat de preparar cristians que es comprometin en els diferents àmbits de la vida social i de l’Església, identificats amb els valors de l’Evangeli, que puguin ser veritables testimonis, llum i sal, llavor d’esperança i de vida, d’acolliment i de consol, en un món convuls com ho és el nostre. Cristians que puguin prendre responsabilitats en l’Església també.

* En el marc d’aquesta reflexió, us proposo les següents orientacions per als propers cursos:
1. Necessitem cristians que puguin fer-se presents en el món del treball i de la cultura, en la vida associativa de la societat civil i de l’Església, a les confraries i germandats, en les centres educatius, a les xarxes socials i mitjans de comunicació, superant la temptació de quedar-nos reclosos a la parròquia o a la sagristia. Per aconseguir-ho haurem de treballar-ho entre tots i això demana un canvi de mentalitat també.
2. Els pobres. No els hem de veure com una càrrega més, estranya a nosaltres. L’atenció als pobres, marginats, sense sostre, necessitats, forma part de la nostra missió. L’acció caritativa és una de les tres dimensions essencials de l’ Església. Com ens recordava el Pap Benet XVI a la seva primera Carta Encíclica “Deus caritas est”: “L'amor al proïsme arrelat en l'amor a Déu és abans que res una tasca per a cada fidel, però ho és també per a tota la comunitat eclesial, i això en totes les seves dimensions” (nº 20). És una de les tres dimensions essencials de l’Església: la predicació, la celebració o litúrgia, i la caritat. No ens podem excusar pensant que ja hi ha institucions que se n’ocupen.
3. La pastoral familiar té una gran importància en la nostra acció pastoral. A les parròquies, arxiprestats i moviments, és molt important l’atenció a la família i respecte i la defensa de la vida. La preparació dels nuvis que han de contreure matrimoni, l’acolliment dels pares que porten a batejar els fills, o que es volen preparar per a rebre la Comunió, l’acompanyament dels matrimonis a través de grups matrimonis, l’atenció a famílies que pateixen dificultats, són alguns dels aspectes que hem de vetllar en aquest sentit. La família, església domèstica, ha ser un objectiu central de la pastoral.
4. Vetllar per l’acompanyament de les persones en diferents àmbits com són l’acompanyament als joves i a les persones grans, l’acolliment i la integració dels emigrants, l’atenció als malalts a les llars i als centres sanitaris o la pastoral exequial amb tot el que això suposa d’oportunitat de transmetre el missatge de la Bona Nova i d’establir contacte amb persones allunyades o fins i tot que rebutgen el fet religiós.